‘Dit gaan goed’ met NakaNaka en Marzanne Drotské Naka Drotské is steeds in die waakeenheid van die Mediclinic Bloemfontein maar “dit gaan goed”. Carl Bührmann, hospitaalbestuurder by Mediclinic Bloemfontein, het gesê Drotské sal “nog ŉ hele ruk” in die waakeenheid behandel word. Drotské was onder verdowing maar dokters het hom die naweek begin bybring. Hy kan egter steeds nie praat of eet nie aangesien hy aan ŉ ventilator gekoppel is. “Die goeie nuus is dat dit goed met hom gaan. Nou gaan dit net tyd neem. Dit gaan baie beter as ŉ week gelede,” het Bührmann gesê. Maroela Media het vroeër berig Drotské het op 29 November by sy broer, Tinus Drotské, op ŉ kleinhoewe in Kameeldrift-Oos in die noorde van Pretoria gekuier toe gewapende rowers op die huis toegeslaan het. Naka is in sy regterarm, regterbors en in sy maag geskiet. Hy is later uit die hospitaal ontslaan en het selfs planne gehad om saam met sy familie weg te gaan vir die vakansie toe hy Dinsdag ŉ onverwagse terugslag gehad het en na die Mediclinic Bloemfontein gehaas is. Barbara Steenkamp, Mediclinic Bloemfontein se woordvoerder, het vroeër gesê Drotské is met massiewe inwendige bloeding opgeneem en het longinfeksie opgedoen. Drotské moes ook bloedoortappings ontvang.